Ψήφισμα της Επιτροπής των Περιφερειών για "Τα αποτελέσματα της Διακυβερνητικής Διάσκεψης του 2000 και για τη συζήτηση σχετικά με το μέλλον της ΕΕ"

(2001/C 253/08)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη τη Συνθήκη της Νίκαιας, η οποία υιοθετήθηκε από τη διάσκεψη των εκπροσώπων των κυβερνήσεων των κρατών μελών στη Σύνοδο του Ευρωπαϊκού Συμβουλίου της 7ης έως 11ης Δεκεμβρίου 2000, το "Πρωτόκολλο για τη διεύρυνση της Ευρωπαϊκής Ένωσης", τη "Δήλωση για τη διεύρυνση της Ευρωπαϊκής Ένωσης" και τη Δήλωση που περιλαμβάνεται στην "τελική πράξη της Διακυβερνητικής Διάσκεψης για το μέλλον της Ευρωπαϊκής Ένωσης" που επισυνάπτονται στη Συνθήκη της Νίκαιας·

έχοντας υπόψη το ψήφισμα του Ευρωπαϊκού Κοινοβουλίου της 14ης Δεκεμβρίου 2000 για τα αποτελέσματα της Συνόδου του Ευρωπαϊκού Συμβουλίου της 7ης έως 11ης Δεκεμβρίου 2000 στη Νίκαια (B5-0938, 0939 και 0942/2000)·

έχοντας υπόψη τη γνωμοδότηση που εξέδωσε στις 15 Σεπτεμβρίου 1999 για τις θεσμικές πτυχές της διεύρυνσης με τίτλο "Η τοπική και περιφερειακή διοίκηση στην καρδιά της Ευρώπης" (CDR 52/1999 fin)(1)·

έχοντας υπόψη τη γνωμοδότηση που εξέδωσε στις 3 Ιουνίου 1999 για την "Προσεχή Διακυβερνητική Διάσκεψη" (CDR 54/1999 fin)(2) και τη γνωμοδότηση που εξέδωσε στις 17 Φεβρουαρίου 2000 για την "Διακυβερνητική Διάσκεψη του 2000" (CDR 53/1999 fin)(3)·

έχοντας υπόψη:το ψήφισμα που εξέδωσε στις 20 Σεπτεμβρίου 2000 με τίτλο "Για ένα ευρωπαϊκό σύνταγμα" (CDR 144/2000 fin)(4)·

έχοντας υπόψη τη γνωμοδότηση που εξέδωσε στις 16 Φεβρουαρίου 2000 με τίτλο "Η διαδικασία διεύρυνσης - Ευρωπαϊκός Χάρτης των Θεμελιωδών Δικαιωμάτων της Ευρωπαϊκής Ένωσης" (CDR 327/1999 fin)(5), το ψήφισμα που εξέδωσε στις 20 Σεπτεμβρίου 2000 στο σχέδιο του "Χάρτη των Θεμελιωδών Δικαιωμάτων της Ευρωπαϊκής Ένωσης" (CDR 140/2000 fin)(6) και στις 13 Δεκεμβρίου 2000 για την "Έγκριση του Χάρτη των Θεμελιωδών Δικαιωμάτων της Ευρωπαϊκής Ένωσης" (CDR 381/2000 fin)(7)·

έχοντας υπόψη την απόφαση του Προεδρείου της 12ης Δεκεμβρίου 2000, σύμφωνα με το άρθρο 265 § 5 της ΣΕΚ περί καταρτίσεως ψηφίσματος για τα "αποτελέσματα της Διακυβερνητικής Διάσκεψης 2000 και τη συζήτηση για το μέλλον της Ένωσης" και ανάθεσης στην επιτροπή θεσμικών θεμάτων της προετοιμασίας των σχετικών εργασιών·

έχοντας υπόψη το σχέδιο ψηφίσματος της επιτροπής θεσμικών θεμάτων που υιοθετήθηκε ομόφωνα κατά τη συνεδρίαση της 23ης Φεβρουαρίου 2001(CDR 430/2000 rev.) (εισηγητής: κ. Dammeyer (D-PSE).

Εκτιμώντας:

ότι ύστερα από δέκα μήνες εντατικών διαπραγματεύσεων, το Ευρωπαϊκό Συμβούλιο της Νίκαιας ολοκλήρωσε στις 11 Δεκεμβρίου 2000 τη Διακυβερνητική Διάσκεψη και ενέκρινε μία νέα Συνθήκη για τα τέσσερα κεντρικά θέματα της εν λόγω Διάσκεψης, ήτοι: 1) το μέγεθος και τη σύνθεση της Επιτροπής, 2) τη στάθμιση των ψήφων στο Συμβούλιο, 3) την αντικατάσταση της αρχής της ομοφωνίας από την αρχή της ειδικής πλειοψηφίας στη διαδικασία λήψης αποφάσεων και 4) την ενισχυμένη συνεργασία·

ότι τροποποιείται το άρθρο 263 της Συνθήκης για την Επιτροπή των Περιφερειών, σύμφωνα με το οποίο τα μέλη της πρέπει στο μέλλον "να έχουν εκλεγεί στο πλαίσιο ενός οργανισμού περιφερειακής διοίκησης ή τοπικής αυτοδιοίκησης είτε να είναι πολιτικώς υπεύθυνα ενώπιον μιας εκλεγμένης συνέλευσης". Ο κατάλογος των μελών και των αναπληρωτών τους εγκρίνεται από το Συμβούλιο με ειδική πλειοψηφία. Η θητεία των μελών λήγει με τη "λήξη της θητείας δυνάμει της οποίας έχουν προταθεί"·

ότι ο αριθμός των μελών της Επιτροπής των Περιφερειών δεν θα υπερβαίνει τα 350. Η μέχρι τούδε ισχύουσα κλίμακα κατανομής ανά κράτος μέλος παραμένει αμετάβλητη. Για την περίπτωση που ο αριθμός των κρατών μελών της ΕΕ ανέλθει σε 27, προβλέπεται ότι ο αριθμός των μελών της Επιτροπή των Περιφερειών θα ανέλθει σε 344, όπως συμβαίνει και με την Οικονομική και Κοινωνική Επιτροπή·

ότι στη "Δήλωση για το μέλλον της Ευρωπαϊκής Ένωσης" αναφέρεται ότι με την "ολοκλήρωση της Διακυβερνητικής Διάσκεψης ανοίγει ο δρόμος για τη διεύρυνση της Ευρωπαϊκής Ένωσης" και ότι "με την κύρωση της Συνθήκης της Νίκαιας, η Ευρωπαϊκή Ένωση θα έχει ολοκληρώσει τις θεσμικές μεταβολές που απαιτούνται για την προσχώρηση νέων κρατών μελών". Με τη Δήλωση αυτή αρχίζει ένας "διεξοδικότερος και ευρύτερος διάλογος για το μέλλον της Ευρωπαϊκής Ένωσης", στον οποίο θα πρέπει να συμμετάσχουν όλοι οι θεσμοί, όλοι οι ενδιαφερόμενοι κύκλοι και τα υποψήφια κράτη μέλη. Η διεργασία αυτή αναμένεται να καταλήξει σε Δήλωση του Ευρωπαϊκού Συμβουλίου στις Βρυξέλλες-Laeken το Δεκέμβριο του 2001·

ότι στα πλαίσια αυτά θα πρέπει εκτός άλλων να εξεταστούν τα ακόλουθα θέματα: 1) η ακριβέστερη οριοθέτηση αρμοδιοτήτων μεταξύ της Ευρωπαϊκής Ένωσης και των κρατών μελών, η οποία θα τηρεί την αρχή της επικουρικότητας, 2) το καθεστώς του Χάρτη των Θεμελιωδών Δικαιωμάτων της ΕΕ, 3) η απλούστευση των Συνθηκών και 4) ο ρόλος των εθνικών κοινοβουλίων στο ευρωπαϊκό οικοδόμημα. Με την εξέταση αυτών των θεμάτων επιδιώκεται η βελτίωση της δημοκρατικής νομιμότητας και διαφάνειας της Ένωσης και των θεσμικών τους οργάνων, προκειμένου να επιτευχθεί η μεγαλύτερη προσέγγισή τους με τους πολίτες των κρατών μελών. Μετά την ολοκλήρωση αυτών των προκαταρκτικών εργασιών θα συγκληθεί το 2004 νέα Διακυβερνητική Διάσκεψη·

υιοθέτησε κατά την 38η σύνοδο ολομέλειας της 4ης και 5ης Απριλίου 2001 (συνεδρίαση της 4ης Απριλίου) ομόφωνα το ακόλουθο ψήφισμα.

Η Επιτροπή των Περιφερειών

I. 1. χαιρετίζει το γεγονός ότι με τη Συνθήκη της Νίκαιας αποφασίσθηκαν θεσμικές αλλαγές οι οποίες είναι απαραίτητες για την ένταξη νέων κρατών μελών και οι οποίες θα πρέπει να ανοίξουν το δρόμο για τη διεύρυνση της ΕΕ με τις νέες δημοκρατίες στην Κεντρική και Ανατολική Ευρώπη καθώς και με την Κύπρο και την Μάλτα·

2. διαπιστώνει ότι η Συνθήκη της Νίκαιας υπολείπεται σαφώς των απαιτήσεων που αναφέρονται στις γνωμοδοτήσεις και στα ψηφίσματά της οι οποίες είναι απαραίτητες για να ενισχυθεί η ικανότητα διεύρυνσης της Ευρωπαϊκής Ένωσης, να αυξηθεί η δημοκρατική της νομιμότητα, η διαφάνεια και η προσέγγιση του πολίτη και να βελτιωθεί η αποτελεσματικότητα των διαδικασιών λήψης αποφάσεων·

3. χαιρετίζει το γεγονός ότι η Διάσκεψη των εκπροσώπων των κυβερνήσεων ανταποκρίθηκε επιτέλους στις πολυετείς εκκλήσεις της να διαθέτουν τα μέλη της πολιτική εντολή στις τοπικές και περιφερειακές αρχές από τις οποίες προέρχονται, εντολή η οποία αποτελεί προϋπόθεση για την απόκτηση και τη διατήρηση της ιδιότητας του μέλους· αναγνωρίζει δε ότι το νέο κείμενο της Συνθήκης ανταποκρίνεται στις σχετικές προτάσεις της·

4. επικροτεί το γεγονός ότι, στο μέλλον, ο διορισμός των μελών της και των αναπληρωτών τους θα αποφασίζεται στο Συμβούλιο με ειδική πλειοψηφία και ελπίζει ότι, κατ' αυτό τον τρόπο, η διαδικασία διορισμού θα επισπευσθεί σημαντικά, ιδιαίτερα στην περίπτωση αντικατάστασης μελών κατά τη διάρκεια της περιόδου της θητείας τους·

5. επικροτεί το γεγονός ότι σύμφωνα με τις προτάσεις της, ο αριθμός των μελών της ορίσθηκε κατ' ανώτατο όριο στα 350· εκφράζει, ωστόσο, λύπη διότι, ενόψει της διεύρυνσης της ΕΕ, η κατανομή των εντολών ανά κράτος μέλος δεν προσαρμόστηκε στο συγκεκριμένο πολιτικό ρόλο που διαδραματίζει και δεν θεωρεί ορθό όπως ο αριθμός των μελών της και η κατανομή τους στα κράτη μέλη ακολουθεί μια σχηματική παραλληλότητα με την Οικονομική και Κοινωνική Επιτροπή·

6. θεωρεί λυπηρό το γεγονός ότι η περίοδος εντολής της δεν προσαρμόσθηκε στην πενταετή εντολή του Ευρωπαϊκού Κοινοβουλίου, παρότι αυτό έχει ιδιαίτερη σημασία για το συγκεκριμένο πολιτικό ρόλο που διαδραματίζει και για την αποτελεσματικότητα των εργασιών της·

7. σέβεται το γεγονός ότι στη Διακυβερνητική Διάσκεψη, η οποία έπρεπε να επικεντρώσει το ενδιαφέρον της στα εκκρεμή θέματα του Άμστερνταμ και τις αλλαγές οι οποίες καθορίζονταν από τη διεύρυνση, δεν ήταν δυνατόν να ληφθούν υπόψη τα λοιπά αιτήματά της, επαναλαμβάνει όμως ρητά τα αιτήματα που αφορούν την ενίσχυση της συμμετοχής της στην κοινοτική διαδικασία λήψης αποφάσεων και τονίζει ιδιαιτέρως το αίτημά της να της αναγνωρισθεί το δικαίωμα προσφυγής στο Δικαστήριο των Ευρωπαϊκών Κοινοτήτων για τη διασφάλιση των δικαιωμάτων της και το καθεστώς του θεσμικού οργάνου της Ευρωπαϊκής Ένωσης·

II. 8. χαιρετίζει τη "Δήλωση για το μέλλον της Ευρωπαϊκής Ένωσης", υποστηρίζει ρητά την πρόθεση των αρχηγών των κρατών και των κυβερνήσεων να προωθήσουν αμέσως μια ευρεία δημόσια συζήτηση για τη μελλοντική εξέλιξη της Ευρωπαϊκής Ένωσης, και ιδιαιτέρως για την ενίσχυση της δημοκρατικής νομιμότητας, με περισσότερη διαφάνεια και εγγύτητα προς τον πολίτη και επιδοκιμάζει την εξαγγελία για την σύγκληση νέας Διακυβερνητικής Διάσκεψης το 2004·

9. εκφράζει την ικανοποίησή της διότι κατά τη Βελγική Προεδρία, το Ευρωπαϊκό Συμβούλιο του Laeken θα υιοθετήσει δήλωση με την οποία θα ορισθεί η προετοιμασία και το περιεχόμενο της Διακυβερνητικής Διάσκεψης του 2004· αναμένει ότι θα συμμετάσχει στη συζήτηση αυτή με τον κατάλληλο τρόπο·

10. συμμερίζεται την άποψη σύμφωνα με την οποία κατά τη συζήτηση αυτή πρέπει να δοθεί ιδιαίτερη προσοχή στο θέμα της οριοθέτησης των αρμοδιοτήτων μεταξύ Ευρωπαϊκής Ένωσης και κρατών μελών, με συνεκτίμηση της εσωτερικής κατανομής των αρμοδιοτήτων κάθε κράτους μέλους, στην απλούστευση των Συνθηκών και στο καθεστώς του Χάρτη των Θεμελιωδών Δικαιωμάτων. Θεωρεί ωστόσο απαραίτητο να συμπεριληφθούν στη συζήτηση τα θέματα της εκ θεμελίων μεταρρύθμισης του Συμβουλίου, της προσαρμογής της διαδικασίας για την τροποποίηση των Συνθηκών, της διατήρησης του ρόλου που διαδραματίζει η Επιτροπή και ιδίως του πολιτικού ρόλου που διαδραματίζει η ίδια και της μετατροπής της σε θεσμικό όργανο·

11. προτείνει για μια καλύτερη οριοθέτηση αρμοδιοτήτων, να εξετασθεί η κατανομή καθηκόντων μεταξύ, αφενός, της Ευρωπαϊκής Ένωσης και, αφετέρου, των κρατών μελών, των τοπικών και περιφερειακών αρχών τους ως προς τους σημαντικότερους πολιτικούς τομείς και υπό το φως των αποτελεσμάτων της υπό εξέλιξη αναλύσεως για την ευρωπαϊκή "διακυβέρνηση". Σε αυτό το πλαίσιο υπογραμμίζει τη σημασία της περιφερειακής πολιτικής στα πλαίσια της οποίας συνεκτιμάται καλύτερα η αρχή της επικουρικότητας και ενισχύεται περαιτέρω η ιδία ευθύνη των περιφερειών·

12. τονίζει ότι κατά την προετοιμασία και τη διεξαγωγή της Διακυβερνητικής Διάσκεψης του 2004 θα πρέπει κυρίως να εξετασθεί ποια καθήκοντα μπορεί και πρέπει να αναλάβει από κοινού μια διευρυμένη και σε μεγάλο βαθμό ετερογενής Ένωση, σε ποια σημεία τα νεοπροσδιορισθέντα καθήκοντα της Ένωσης απαιτούν την αναθεώρηση της Συνθήκης και με ποιο τρόπο τα συγκεντρωμένα και αναθεωρημένα καθήκοντα της Ευρωπαϊκής Ένωσης μπορούν να περιγραφούν σαφώς στη Συνθήκη·

13. αναμένει ότι η αρχή της επικουρικότητας, η οποία από τη Συνθήκη του Μάαστριχτ αποτελεί θεμελιώδες μέρος των Συνθηκών και είναι υποχρεωτική για όλα τα ευρωπαϊκά θεσμικά όργανα, θα λάβει απόλυτη προτεραιότητα κατά την ανάθεση αρμοδιοτήτων στην Ευρωπαϊκή Ένωση·

14. υπενθυμίζει ότι πρέπει να τηρηθούν οι αρχές που ισχύουν όσον αφορά την κατανομή των καθηκόντων και των αρμοδιοτήτων μεταξύ κράτους και τοπικών και περιφερειακών αρχών των διάφορων κρατών μελών·

15. στα πλαίσια αυτά τονίζει ότι πολλές αρμοδιότητες της μελλοντικής Ευρωπαϊκής Ένωσης (π.χ. περιβάλλον, κοινωνική πολιτική, μεταφορές, οικονομική και κοινωνική συνοχή, συντονισμός των πολιτικών στον τομέα της απασχόλησης) χρειάζεται να συνεχίσουν να είναι κοινές αρμοδιότητες - κοινές όχι μόνο μεταξύ της ΕΕ και των εθνικών κυβερνήσεων αλλά και, σύμφωνα με την αρχή της επικουρικότητας με τις τοπικές και περιφερειακές αρχές. Επισημαίνει επίσης ότι ο όρος "αρμοδιότητα" δεν περιορίζεται σε μια νομοθετική εξουσία, αλλά συμπεριλαμβάνει και άλλες νομικές εξουσίες δράσης στα πλαίσια των αρμοδιοτήτων κάθε επιπέδου διακυβέρνησης·

16. θεωρεί ότι είναι απαραίτητο να βελτιωθούν οι νομικές πράξεις για την οριοθέτηση των αρμοδιοτήτων και προτείνει να εξεταστεί η δυνατότητα μιας περισσότερο συστηματικής και καλύτερης κλιμάκωσης των αρμοδιοτήτων της Ευρωπαϊκής Ένωσης·

17. αναμένει ότι στη μελλοντική διάρθρωση των ευρωπαϊκών θεσμικών οργάνων ο ρόλος που διαδραματίζουν οι τοπικές και περιφερειακές αρχές θα αξιολογηθεί ανάλογα με τη σημασία τους στη διεργασία ενοποίησης της Ευρώπης και με την εφαρμογή της κοινοτικής δράσης σε επίπεδο όσο το δυνατόν εγγύτερο στον πολίτη, σύμφωνα με την αρχή της επικουρικότητας. Για τούτο θα χρειαστεί να μετατραπεί η Επιτροπή των Περιφερειών σε θεσμικό όργανο και να διαμορφωθεί έτσι ώστε να μπορεί να αντεπεξέλθει αποτελεσματικά στα καθήκοντά της. Για τούτο θα χρειαστεί να μετατραπεί η Επιτροπή των Περιφερειών σε όργανο συμμετοχής στην ευρωπαϊκή διαδικασία λήψης αποφάσεων στα πλαίσια της οποίας όλα τα επίπεδα διακυβέρνησης των κρατών μελών, από την κοινότητα έως την περιφέρεια που διαθέτει νομοθετικές αρμοδιότητες, θα κατέχουν τη θέση που τους αρμόζει και θα είναι συνυπεύθυνα·

18. θεωρεί, πάντως, ότι η σύσταση ενός νέου θεσμικού οργάνου της Ένωσης - είτε ως δεύτερο σώμα του Ευρωπαϊκού Κοινοβουλίου, είτε ως νέο όργανο αποτελούμενο από εκπροσώπους των εθνικών κοινοβουλίων - δεν είναι σκόπιμη και αναγκαία·

19. αναφέρεται στο σημείο αυτό σαφώς στις εμπειρίες και προσφορές της και ζητά ένα ακόμη θεσμικό όργανο - εκτός από το Ευρωπαϊκό Κοινοβούλιο και το Συμβούλιο - το οποίο θα απαρτίζεται από εκπροσώπους των τοπικών και περιφερειακών αρχών και το οποίο θα προέλθει από την Επιτροπή των Περιφερειών·

20. ζητεί να πραγματοποιηθεί η επί μακρόν εκκρεμούσα πολιτική συζήτηση για την εκ βάθρων μεταρρύθμιση του Συμβουλίου, των καθηκόντων και των λειτουργιών του για την επίτευξη μεγαλύτερης διαφάνειας και επικουρικότητας·

21. υπενθυμίζει ότι υποστηρίζει την πρόταση του Ευρωπαϊκού Κοινοβουλίου να ενσωματωθούν οι Συνθήκες σε ένα ενιαίο κείμενο το οποίο θα αποτελείται από ένα βασικό μέρος (προοίμιο, στόχοι, θεμελιώδη δικαιώματα, καθώς και διατάξεις που ισχύουν για τα θεσμικά όργανα, τις διαδικασίες λήψης αποφάσεων και τις διάφορες αρμοδιότητες) και σε ένα ειδικό μέρος, στο οποίο θα ρυθμίζονται οι πολιτικές της ΕΕ·

22. επαναλαμβάνει το αίτημά της να ενσωματωθεί ο Χάρτης των Θεμελιωδών Δικαιωμάτων ως νομικά δεσμευτικό μέρος στις Συνθήκες. Επισημαίνει σχετικά τη σχέση που υφίσταται μεταξύ της προγραμματισμένης Διακυβερνητικής Διάσκεψης και του σαφούς προσδιορισμού των αρμοδιοτήτων δράσης της Ευρωπαϊκής Ένωσης·

23. εκφράζει την ικανοποίησή της διότι στο Ευρωπαϊκό Συμβούλιο της Νίκαιας, οι αρχηγοί κρατών και κυβερνήσεων ζήτησαν την πραγματοποίηση εκτεταμένων συζητήσεων όσον αφορά τη μελλοντική εξέλιξη της ΕΕ, με τη συμμετοχή όλων των ενδιαφερομένων μερών. Ακόμη, ΕΤΠ θεωρεί απαραίτητη την κατάλληλη συμμετοχή των θεσμικών οργάνων της ΕΕ, όλων των κυβερνήσεων και όλων των κοινοβουλίων των κρατών μελών καθώς και αντιπροσώπων των υποψήφιων προς ένταξη χωρών. Επίσης, σημειώνει με μεγάλο ενδιαφέρον την πρόταση που υποβλήθηκε από διάφορα μέρη όσον αφορά την προετοιμασία της "μελλοντικής ευρωπαϊκής ημερήσιας διάταξης" από μία συνέλευση και στο να συμμετάσχει επίσημα η Επιτροπή των Περιφερειών στην εν λόγω διαδικασία·

III. 24. καλεί τους εκπροσώπους των τοπικών και περιφερειακών αρχών της Ευρωπαϊκής Ένωσης να συμμετάσχουν στα μέσα Οκτωβρίου του 2001 στη γενική συνέλευση, προκειμένου να διαβουλευθεί μαζί τους για το μέλλον της Ευρωπαϊκής Ένωσης και για να καθορίσει τις απαιτήσεις ενόψει της "Δήλωσης του Laeken"· καλεί τις τοπικές και περιφερειακές αρχές των κρατών μελών να διαδραματίσουν ενεργό και ενθαρρυντικό ρόλο καθώς και να αρχίσουν αμέσως, στο πλαίσιο των αρμοδιοτήτων τους, μια μεγάλη δημόσια συζήτηση για το μέλλον της Ευρώπης με στόχο την προαγωγή της δημοκρατίας, της διαφάνειας και της επικουρικότητας·

25. καλεί τις τοπικές και περιφερειακές αρχές των κρατών μελών να υποστηρίξουν τις προτάσεις που περιλαμβάνονται στο παρόν ψήφισμα ενώπιον των εθνικών και περιφερειακών κυβερνήσεων και των κοινοβουλίων των χωρών τους· απευθύνει δε αυτή την έκκληση ιδιαιτέρως στις περιφέρειες οι οποίες, διαθέτουν ενώπιον της εθνικής τους κυβέρνησης, ουσιαστική εξουσία λήψης αποφάσεων σε ευρωπαϊκά θέματα και συμμετέχουν στη διαδικασία κύρωσης των τροποποιήσεων των Συνθηκών. Παράλληλα, καλεί αυτές τις "συνταγματικές περιφέρειες" να συνεργαστούν στενά με την Επιτροπή των Περιφερειών, το ενιαίο όργανο εκπροσώπησης των τοπικών και περιφερειακών αρχών·

26. καλεί τα ευρωπαϊκά πολιτικά κόμματα και τους εκπροσώπους τους στα ευρωπαϊκά και εθνικά όργανα να υποστηρίξουν και να προωθήσουν τις προτάσεις που περιλαμβάνονται στο παρόν ψήφισμα·

27. αναθέτει στον Πρόεδρό της να διαβιβάσει το παρόν ψήφισμα στο Συμβούλιο της Ευρωπαϊκής Ένωσης, στο Ευρωπαϊκό Κοινοβούλιο, στην Επιτροπή των Ευρωπαϊκών Κοινοτήτων καθώς και σε όλες τις κυβερνήσεις και όλα τα κοινοβούλια των κρατών μελών καθώς και τις περιφέρειες των κρατών μελών, να καταβάλει προσπάθειες προκειμένου να συμμετάσχει επίσημα η Επιτροπή των Περιφερειών στις συζητήσεις για το μέλλον της Ένωσης και στην προπαρασκευή της προσεχούς Διακυβερνητικής Διάσκεψης καθώς και να προετοιμάσει τη γενική συνέλευση των τοπικών και περιφερειακών αρχών που θα πραγματοποιηθεί τον Οκτώβριο του 2001.

Βρυξέλλες, 4 Απριλίου 2001.

Ο Πρόεδρος

της Επιτροπής των Περιφερειών

Jos Chabert

(1) ΕΕ C 374 της 23.12.1999, σ. 15.

(2) ΕΕ C 293 της 23.10.1999, σ. 74.

(3) ΕΕ C 156 της 6.6.2000, σ. 6.

(4) ΕΕ C 22 της 24.1.2001, σ. 4.

(5) ΕΕ C 156 της 6.6.2000, σ. 1.

(6) ΕΕ C 22 της 24.1. 2001, σ. 1.

(7) ΕΕ C 144 της 16.5.2001, σ. 42.